text: Privy Council
  
  publiceret: 2023-08-24 13:30:49+02:00
  Privy Council er det britiske statsråd. Dets rolle er at fungere som rådgiver for den britiske monark i udførelsen af dennes forfatningsmæssige forpligtelser ifm. vedtagelse af lovgivning, udstedelse af royale proklamationer og orders og en række andre sagsområder.
  Privy Council var oprindeligt den engelske regerings udførende organ og kan dateres helt tilbage til det 13. århundrede, men dets rolle afsvækkedes, da den politiske magt overgik til the Cabinet i slutningen af det 17. og starten af det 18. århundrede.
  Rådets funktioner er i dag kun af formaliserende og ceremoniel karakter og udøves gennem et stort antal underudvalg. Dets funktion og sammensætning er meget anderledes end den form for statsråd, vi kender i Danmark. Privy Council mødes i gennemsnit ca. en gang om måneden. Monarken sidder for bordenden ved møderne og kun de Privy Counsellors som bliver indkaldt deltager.
  Medlemmer (Privy Counsellors) af Privy Council udpeges på livstid af monarken men på anbefaling af den til enhver tid siddende premierminister. Forudsætningen for at blive udnævnt, er at man beklæder eller har beklædt vigtige politiske, juridiske, universitære eller gejstlige embeder i Storbritannien eller i Commonwealth-lande. Medlemmer har, ligesom parlamentsmedlemmer, ret til at blive tiltalt som “the Right Honourable.” Alle kabinetsministre er samtidig medlemmer af Privy Council. Det samme gælder f.eks. et antal biskopper samt førsteministrene for Skotland, Wales og Nordirland. Pr. juli 2023 var der i alt 732 udnævnte Privy Counsellors. Forpersonen for Privy Council bærer titlen Lord President of the Council og deltager i møderne i the Cabinet (som minister uden portefølje. Forpersonen er Penny Mordaunt (2023).